DEĊIŻJONI TAL-KUMMISSJONI
tat-28 ta’ Novembru 2005
li tipprovdi għall-marketing temporanju ta' ċertu żerriegħa ta' l-ispeċi Triticum durum, li ma jissodifawx ir-rekwiżiti tad-Direttiva tal-Kunsill 66/402/KEE
(innotifikata taħt dokument numru C(2005) 4527)
(Test b'relevanza għaż-ŻEE)
(2005/841/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 66/402/KEE ta' l-14 ta' Ġunju 1966 dwar il-marketing taż-żerriegħa tal-ġwież (1), u b'mod partikolari l-Artikolu 17 tagħha,
Billi:
(1)
Fl-Awstrija, il-kwantità disponibbli taż-żerriegħa tal-varjetajiet tax-xitwa tal-qamħ durum (Triticum durum) adattata għall-kundizzjonijiet tal-klima nazzjonali u li tissodisfa ir-rekwiżiti dwar il-kapaċita ta' ġerminazzjoni tad-Direttiva 66/402/KEE mhijiex biżżejjed u għalhekk mhux adegwata biex tilħaq ir-rekwiżiti ta' l-Istat Membru.
(2)
Mhux possibbli li tintlaħaq it-talba għaż-żerriegħa ta' dik l-ispeċi b'mod sodisfaċenti b'żerriegħa minn Stati Membri oħra jew minn pajjiżi terzi, li tissodisfa ir-rekwiżiti kollha stabbiliti fid-Direttiva 66/402/KEE.
(3)
Għalhekk, l-Awstrija għandha tiġi awtorizzata li tippermetti il-marketing ta’ dik iż-żerriegħa ta' dik l-ispeċi soġġetta għall-ħtiġijiet inqas stretti għall-perjodu li jiskadi fil-15 ta' Novembru 2005.
(4)
Barra minn hekk, Stati Membri oħra irrespettivament ta' jekk iż-żerriegħa kinetx maħsuda fi Stat Membru jew f'pajjiż terz kopert bid-Deċiżjoni tal-Kunsill 2003/17/KE tas-16 ta' Diċembru 2002 dwar l-ekwivalenza ta' l-ispezzjonijiet fuq il-post imwettqa fil-pajjiżi terzi fuq l-uċuh tar-raba li jipproduċu ż-żerriegħa u dwar l-ekwivalenza taż-żerriegħa prodotta fil-pajjiżi terzi (2) li huma fil-pożizzjoni li jfornu lill-Awstrija biż-żerriegħa ta' dik l-ispeċi, għandhom jkunu awtorizzati, biex jħallu li jsir l-marketing ta' din iż-żerriegħa.
(5)
Huwa xieraq li l-Awstrija taġixxi bħala koordinatur sabiex tiżgura li l-ammont totali ta' żerriegħa awtorizzat skond din id-Deċiżjoni ma jaqbiżx il-kwantità massima koperta b'din id-Deċiżjoni.
(6)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar iż-Żrieragħ u l-Materjal ta' Propagazzjoni għall-Agrikoltura, Ortikultura u l-Foresterija.
ADOTTAT DIN ID-DEĊIŻJONI:
Artikolu 1
1. Il-marketing fil-Komunità ta' żerriegħa tal-qamħ tad-durum tax-xitwa li ma tissoddisfax ir-rekwiżiti ta' kapaċita' minima ta' ġerminazzjoni stabbiliti fid-Direttiva 66/402/KEE għandhom ikunu permessi, għal perjodu li jiskada fit-15 ta' Novembru ta' l-2005, f’konformita' mat-termini stabbiliti fl-Anness għal din id-Deċiżjoni u soġġetti għall-kundizzjonijiet segwenti:
a)
kapaċità ta’ ġerminazzjoni ta’ mill-inqas 75 % ta’ żerriegħa pura,
b)
it-tikketta uffiċjali tiddikjara li l-ġerminazzjoni ċċertifikata fl-eżami uffiċjali jew l-eżami li twettaq taħt is-superviżjoni uffiċjali skond l-Artikoli 2(1)(F)(d) u 2(1)(G)(d) tad-Direttiva 66/402/KEE.
c)
iż-żerriegħa għandha tkun l-ewwel tqiegħdet fis-suq skond l-Artikolu 2 ta' din id-Deċiżjoni.
Artikolu 2
Xi fornitur taż-żrieragħ li jixtieq jqiegħed fis-suq iż-żrieragħ msemmijin fl-Artikolu 1 għandu japplika lill-Istat Membru fejn huwa stabbilit.
L-Istat Membru ikkonċernat għandu jawtoriżża lill-fornitur biex iqiegħed dik iż-żerriegħa fis-suq, sakemm:
a)
ma jkunx hemm biżżejjed evidenza biex ikun hemm dubju dwar jekk fornitur huwiex kapaċi li jqiegħed fis-suq l-ammont ta' żerriegħa li jkun applika għall-awtorizzazzjoni tagħha; jew
b)
il-kwantità totali awtorizzata biex titqiegħed fis-suq skond id-deroga ikkonċernata taqbeż l kwantità massima speċifikata fl-Anness.
Artikolu 3
L-Istati Membri għandhom jgħinu lil xulxin bl-amministrazzjoni fl-applikazzjoni ta' din id-Deċiżjoni.
L-Awstrija għandha taġixxi bħala Stat Membru koordinatur biex tiżgura li l-ammont totali awtorizzat ma jaqbisx il-kwantità massima speċifikata fl-Anness.
Xi Stat Membru li jirċievi applikazzjoni skond l-Artikolu 2 għandu jinnotifika minnufih lill-Istat Membru li qed jikkoordina bl-ammont kopert bl-applikazzjoni. L-Istat Membru koordinatur għandu jinforma lill-Istat Membru li qed jinnotifika dwar jekk l-awtorizzazzjoni tista' twassal biex tinqabeż il-kwantità massima.
Artikolu 4
L-Istati Membri għandhom javżaw minnufih lill-Kummissjoni u lill-Istati Membri l-oħra dwar il-kwantitajiet li dwarhom tkun ingħatat l-awtorizzazzjoni għall-marketing, fi qbil ma' din id-Deċiżjoni.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, nhar it-28 ta’ Novembru 2005.